b'\n_START_ARTICLE_\nArgentinska doga\n_START_SECTION_\nOpis\n_START_PARAGRAPH_\nArgentinska doga ima mo\xc4\x8dno, kompaktno in mi\xc5\xa1i\xc4\x8dasto telo, pokrito s kratko, ostro dlako bele barve. Ple\xc4\x8dna vi\xc5\xa1ina odraslih psov je med 55 in 68\xc2\xa0cm, dose\xc5\xbeejo pa med 40 in 55\xc2\xa0kg. To je temperamenten pes, ki je samozavesten, predan gospodarju in dober do ljudi, ob\xc4\x8dasno pa je lahko agresiven do drugih psov, zaradi \xc4\x8desar je potrebna socializacija v zgodnjem \xc5\xbeivljenjskem obdobju. Za to pasmo je potreben lastnik z izku\xc5\xa1njami, saj ob nepravilni vzgoji lahko ta vrsta postane pretirano agresivna.\n_START_SECTION_\nZgodovina pasme\n_START_PARAGRAPH_\nArgentinsko dogo je v dvajsetih letih 20. stoletja prvi vzgojil argentinec Antonio Nores Martinez. Pasma je nastala s kri\xc5\xbeanjem starega tipa \xc5\xa1panskega borilnega psa, \xc5\xa1panske in nem\xc5\xa1ke doge, bulteriera starega tipa, in nem\xc5\xa1kega bokserja. Kombinacija je\xc2\xa0\xc2\xbbrodila\xc2\xab\xc2\xa0mo\xc4\x8dnega in neustra\xc5\xa1nega psa z veliko \xc5\xbeivljenjsko energijo in belo dlako, ki odbija vro\xc4\x8dino.'